Bushinganyanya.
13.
Nêci, bali ba busha bwenêne balya boshi barhamanyaga Nyamuzinda, n’omu kubona ebiboneka barhahashag’imanya Nyamubâho, n’omu kubona obushanja barhamanyaga omulenga wabukolaga. 
Ci bôhe bamanya mpu omuliro, empûsi, emboho, nîsi erhi amalunga n’enyenyêzi ziyibà, nîsi erhi omuhûsi gw’amîshi erhi ebimole by’oku nkuba, bamanya mpu bo banyamuzinda, mpu bo ba nna-amahanga-goshi. 
Akabâga bânunîrwe n’obwinjà bw’ebyo kwarhuma babijira banyamuzinda, bamanyâge n’oku nnabyo abikulîre, bulya Namulemi w’obwinjà yêne wabiremaga. 
N’akabà obuhashe n’emikolo yabyo yabarhangâzize, bamanyirageho oku ôwabijiraga abilushire buhashe. 
Bulyâla obunene n’obwinjà bw’ebiremwa cibà cêrekane c’owabilemaga. 
Cikwône abôla barhali ba kugaywa bwenêne, bulyâla nkaba ciru bahabusire erhi balonza Nyamuzinda mpu bamuhikekwo. 
Okubà omu karhî k’obushanja akolaga kunarhume bacisêza okubusingiriza, ciru banalinde barhebwa n’iranga erhi bwinjà bw’ebi babwîne burhuma. 
Bône erhi barhanali ba kubabalirwa: 
Akabà babwîne buhika oku bumanye, balinda basâgarha igulu, kurhi Nnalyo yeki babulaga bwamuhikakwo duba? 
Cikwône bali bahanya abacîkubagira emifiriri, abaderha emikolo y’enfune z’abantu mpu banyamuzinda, amasholo, amarhale matule n’obulenga, enshushano z’ensimba, ibuye lya busha-busha lyakolagwa n’okuboko kwa mîra. 
Omuntu aj’emuzirhu, akube gulya murhi gwankanaziga gwabinjwa, agugongôlekwo ecûla bwinjà bwinjà, agwîre agubinja, akûlemwo orhulugu akaz’ikolêsa. 
Obuvungunyukiza bwa gulya mukolo, abuguke nshâli bakaz’imuyenderamwo ebi alya, kukolaga kulwîsa ishali. 
N’ehindi hihimbi hyasigalaga, hirya hirhali hinjà, higolôlosire hinali hya mahaji-mahaji. ahiyanke ahibinje n’obushiru bw’omuntu wafuluka, ahirhendêze n’obulenga bw’omuntu wahumûka, ahikûlemwo obusù bw’omuntu, 
nîsi erhi arhenzemwo ehisimba hya bushabusha, ahisinde olukuyu, ahihembe omugôla, ahîre n’obulembo ngasi hali ecibande. 
Abul’ijà aho, obushanja bwâge abuyûbakire enyumpa ebukwânîne, abugwâse omu lukûta anabusegezemwo n’omusumari. 
Kuderha mpu obushanja bwâge bwankanarhibuka, amanyire bwinjà oku burhankacirhabâla bwône, eri nsanamu erhankacîrhabâla. 
Kurhahangè arhanayisengera mpu eyimangire ebyâge, amahya g’aha mwâge n’abâna bâge; arhali na nshonyi za kushambâza omurhi mûmu; amagala agalolere oku buzamba, 
akalamo akalongeze oku lufù, oburhabâle abuhûne engonyi, akola abalama agend’ishenga ehirhahinya kugulu mpu hyalambagira! 
Akajà burhunzi, mpu lyo ayunguka anabêrwe omu mirimo y’okuboko kwâge, agend’isengera ehyo hirhagwêrhi nsimiko omu maboko! 
