Ayubu.
28.
Okunali enfaranga zijira aha zikûlwa, n’amasholo gajira aha gashûbûkira. 
Ecûma, ekuzimu cikûlwa, n’amarhale nka gamâjônga ganashube mulinga. 
Omuntu anahirigise omwizimya, aj’àsâgarha ekuzimu alinde ahika oku ibuye lirhalangala. 
Banahumbe omwîna kulî n’emyûbako, balya harhankahika magulu ga muntu, banamanamana, bayêrere eyi n’eyi, kulî n’abantu. 
Igulu, eri lirhengamwo ecijûmbu, Omu ndalâlà, linakâbongoyoka n’omuliro. 
Amabuye gâlyo gwo bakûla mwo enjuma nyinjinjà, bashimâne mwo n’amasholo. 
Ikozi lirhayishi enjira y’ahôla, isù lya cigukuma lirhasâg’ihabona. 
Ensimba z’erubala zirhasâg’ilabarhaho, Entale zirhasâg’ihagera. 
Omuntu analongerezemwo ibuye ly’obusingo, ahenangule entondo kuhika aha magulu gâyo. 
Nyamuzinda anakûle nyamwîshi oli aka Nili omu mabuye, n’îsù ly’omuntu libonemwo ngasi biri binjà. 
Amâganya enyîshi, n’ebyâli bifulike byoshi byanabonekana. 
Ci oburhondekezi bôhe ngahi bwankakûlwa? Ngahi wankabona obukengêre? 
Barhayishi ecitwîro câbo emw’abantu, ntaho wankabushimâna kuno igulu ly’abantu. 
Ekuzimu yanaderha, erhi: «Burhaba muli nie» nayo enyânja yanaderha, erhi: «Burhaba eno mwâni» 
Burhakahinganulwa n’amasholo, burhankagulwa nfaranga, burhankanajirirwa lugero. 
Burhankagererwa oku masholo ga Ofiri, ciru n’oku johari y’engulo ndârhi nîsi erhi yakuti. 
Burhankagererwa oku masholo n’oku bilolero by’ebirahuli, burhankagulwa n’akalugu k’amasholo kinjinja. 
Omanye wankaderha amagerha, enjuma z’enjwijwi n’olubula aha buli, aha omuntu ankaduba erya-nkorôngo, ankaduba oburhondekezi. 
Enshangabuye y’e Etiyopiya, erhankabugererwako ciru ekalazà, oli amasholo gacîre bwinjinjà garhankahika aha ngulo yâbo! 
Ci oburhondekezi ngahi burhenga, ngahi obukengêre buyûbaka? 
Burhaboneka omu masù g’abantu, burhabonwa n’enyunyi z’emalunga. 
Okuzimu n’olufù binaderhe, erhi: «amarhwîri gîrhu ganayumve babukûnga.» 
Nyamuzinda yêne oyîshi enjira yâbo, yênene oyishi aha buhubuka. 
Bulya ciru anabone olubibi lw’igulu, ayîshi na ngasi bibà idako ly’amalunga byoshi. 
Amango ahâga empûsi obuzirho bwâyo, amango àjiriraga amîshi olugero, 
Amango àjiriraga enkuba amarhegeko, n’okuyêreka omukûngulo emunda gwajà, 
Go mango àbubonaga anabumanyîsa, abumanyirira kuhika omu ndalâlà. 
Okubundi anacibwîra mwene omuntu, erhi: «Lolà oku okurhînya Nyamuzinda bwo burhondekezi obwo. n’okuyâka amabî nako, bwo bukengêre obwo.» 
