BurhSira.
23.
Yâgirwa Nyamuzinda, we Larha we na Nnawâbo akalamo kâni, orhandekaga omu magene gâhyo, orhayêmêraga nasârhala muli byo. 
Lêro ndi wayêreka enkengêro zâni omu za omurhima gwâni, aguyêreke ihano ly’oburhimanya, aleke okuntogoza amango mpabusire, ndekiyûbakwa n’ebyâha. 
Ntyo, amabî gâni garhayushuke, ebyâha byâni birhaluge, ndeke okuhirima omu maboko g’abashombanyi bâni, omushombanyi wâni abule aha angwârhira. 
Nyakasane-k’emirenge, Larha na Nyamuzinda w’akalamo kâni, ontabâle nyâke obucîbone. 
Oncînge oku bwâgalwa, 
amagene n’amîru mabî garhampimaga, orhanampânaga emunda enyifinjo mbî ziri. 
Mwe bâna, muyumve ebinwa byâni, obikulikîre arhakabulabula. 
Omunya-byâha yêne ocîshwêka n’ebinwa byâge, byo bihirimya omuhambûzi n’omucîbonyi. 
Lek’enkômedu y’okucîgasha, orhakômerere okulahira izîno ly’Omwimâna. 
Kul’omubôyi barhangula ngasi kasanzi arhafuma mpimbo, kwo n’omuntu ocîgasha n’okuderhaderha izîno lya Nyamuzinda, arhafuma ecâha. 
Omuntu osîma okucîgasha ali mubî, obuhanya burharhenga aha mwâge. Akajira ecâha, ecâha câge cimuhonere; akaderha mpu ahalîza, abîhire kabiri; akalahira ebirà, arhafungirwe, obuhanya bwamuhandira aha ka. 
Hali iderha liyâkuza olufù, okwo ntà mango kubâge muli bene Yakôbo, bulya abantu nkana barhakwirirwa ntyo, barhacîjandika n’omu câha. 
Orhakômerezagya akanwa kâwe eby’obûmaguza, byo bibamo akanwa k’ecâha. 
Kengêra sho na nyoko amango oli ekarhî k’abakulu, omanye wacîjandaga embere zâbo, kubè kuyôrha nka cingolongolo, obone wamacînfinja abarhaburhagwa, otumuze olusiku waburhagwa. 
Omuntu wakômerîre ebinwa bibî arhakubûlwa. 
Hali bibiri biluza ebyâha, n’ecâha kasharhu cilerhe oburhè; 
gala mîru gayôca nka muliro, garhatwîka garhanayîgusiri, omuntu ocîfinja omubiri gwâge yêne, arhâlèkè n’omuliro gurhacimuyôca, oku muntu mûmaguza, ngasi biryo erhi binunu, lufù lwo lwamutwa amîru. 
Omuntu ojirira ecâha aha ncingo yâge, n’okuderha, erhi: «Ndi wambona? Omwizimya gundi eburhambi, ebizimbêro bincîkirize, ntâye wambona, bicigi nayôboha? Ow’Enyanya arhankakengera ebyâha byâni». 
Oyo masù ga bantu gône ayôbohire, arhamanyiri oku amasù ga Nyamuzinda, galushire izûba bumoleke kali bihumbi ikumi, oku ganabône ebijiro by’abantu byoshi, gahike n’omu ngasi hyongobana. 
Embere aleme, ali ayishi ebintu byoshi, n’erhi ayûsa kwo n’okwo. 
Oyo muntu omu lugo ahanirwa, obuhanya bwamamurhibukira amango arhalâlîri. 
Omukazi ohemukira ibà naye kw’ali ntyo, anamulêrhere omwâna w’embuga mpu yo nfula. 
Burhanzi avunyire irhegeko lya Nyamuzinda, kandi abîhîre îba; n’obwa kasharhu acîshûbwîre n’okuhusha, haguma n’okwôla kujishunda abâna embuga. 
Omu ndêko bâheka olubanja lwâge, n’abâna bâge babasingirize. 
Abâna bâge barhâmerekwo muzî, amashami gâge garhajekwo hiciza. 
Bakazimukengêrera okuhehêrerwa ahehêrîrwe, na ntâye wamukûle enshonyi. 
Ntyo, abâli enyuma zâge bamanya oku okurhînya Nyamuzinda kwône kushingânine, n’oku ntà cinjà cilushire okushimba amarhegeko gâge. 
